b'\n_START_ARTICLE_\nKustaa Lillb\xc3\xa4ck\n_START_PARAGRAPH_\nKustaa (my\xc3\xb6h. Vasili) Lillb\xc3\xa4ck (1700\xe2\x80\x931721) oli suomalainen sotarosvo, joka toimi ven\xc3\xa4l\xc3\xa4isten kasakkajoukojen apuna isonvihan aikana Pohjois-Pohjanmaalla vuosina 1716\xe2\x80\x931717._NEWLINE_Kustaa Lillb\xc3\xa4ck oli Kustaa Gabrielinpoika Lillb\xc3\xa4ckin, Iin ja Pudasj\xc3\xa4rven nimismiehen poika, joka ven\xc3\xa4l\xc3\xa4isten miehitt\xc3\xa4ess\xc3\xa4 Pohjanmaan vuonna 1715 otettiin kotoaan Iin Hiivalan talosta ven\xc3\xa4l\xc3\xa4isten orjaksi ja vietiin Viipuriin. T\xc3\xa4\xc3\xa4ll\xc3\xa4 Lillb\xc3\xa4ck liitettiin ortodoksiseen kirkkoon mirhavoitelun sakramentin kautta. Lillb\xc3\xa4ck mukautui asemaansa kasakkakorpraali Fjodor Fjodorovit\xc5\xa1in renkin\xc3\xa4, ja h\xc3\xa4nt\xc3\xa4 alettiin melkein pit\xc3\xa4\xc3\xa4 t\xc3\xa4m\xc3\xa4n omana poikana. Lillb\xc3\xa4ck vaihtoi my\xc3\xb6s nimens\xc3\xa4 Vasiliksi_NEWLINE_Vuonna 1716 Lillb\xc3\xa4ck palasi Pohjanmaalle kasakoitten mukana. T\xc3\xa4\xc3\xa4ll\xc3\xa4 h\xc3\xa4n tuli tunnetuksi julmuudestaan ry\xc3\xb6st\xc3\xa4j\xc3\xa4n\xc3\xa4 ja kiduttajana. My\xc3\xb6hemmin h\xc3\xa4nen syykseen laskettiin useita murhia, joista osa oli tehty kiduttamalla. Kustaa Lillb\xc3\xa4ck tappoi mm. Jaakko M\xc3\xa4llisen roikottamalla t\xc3\xa4t\xc3\xa4 taakse sidotuista k\xc3\xa4sivarsista ja tunkemalla t\xc3\xa4m\xc3\xa4n sitten kuumaan uuniin, jonne M\xc3\xa4llinen menehtyi._NEWLINE_Lillb\xc3\xa4ck ei ollut naimisissa, mutta piti jalkavaimonaan oulunsalolaista Liisa Ervastia. Vuonna 1717 ven\xc3\xa4l\xc3\xa4iset sotajoukot vet\xc3\xa4ytyiv\xc3\xa4t tyhj\xc3\xa4ksi poltetulta Pohjanmaalta. T\xc3\xa4ll\xc3\xb6in Lillb\xc3\xa4ck loikkasi Ruotsin puolelle, miss\xc3\xa4 h\xc3\xa4net pid\xc3\xa4tettiin ja asetettiin oikeuden eteen. Kahden ja puolen vuoden oikeudenk\xc3\xa4ynnin j\xc3\xa4lkeen Svean hovioikeus tuomitsi Lillb\xc3\xa4ckin menett\xc3\xa4m\xc3\xa4\xc3\xa4n kunniansa, omaisuutensa, oikean k\xc3\xa4tens\xc3\xa4 ja henkens\xc3\xa4. Kuningas piti tuomion voimassa ja Lillb\xc3\xa4ck mestattiin ja teilattiin Tukholmassa vuonna 1721._NEWLINE_Kustaa Lillb\xc3\xa4ckin serkku Kristoffer Toppelius joutui samoihin aikoihin ven\xc3\xa4l\xc3\xa4isten vangiksi. H\xc3\xa4nest\xc3\xa4 tuli my\xc3\xb6hemmin my\xc3\xb6hempi Oulun kaupungin tullikirjuri ja kirkkomaalari Mikael Toppeliuksen is\xc3\xa4 ja kirjailija Zacharias Topeliuksen isoisois\xc3\xa4._NEWLINE_Lillb\xc3\xa4ck nousi uudelleen julkisuuteen vuonna 2006, kun Kustaa H. J. Vilkuna julkaisi h\xc3\xa4nt\xc3\xa4 k\xc3\xa4sittelev\xc3\xa4n teoksen Paholaisen sota.'